CELEX: 32015D1085
Language: lt
Date: 2015-07-02 00:00:00
Title: 2015 m. liepos 2 d. Komisijos įgyvendinimo sprendimas (ES) 2015/1085 dėl priemonės, kurios ėmėsi Švedija vadovaudamasi Europos Parlamento ir Tarybos direktyva 2006/42/EB, siekdama uždrausti pateikti rinkai bendrovės „Hammars Verkstad AB“ gaminamas malkų skaldymo mašinas „Hammars vedklipp 5,5 hk“ ir „Hammars vedklipp 7,5 hk“ (pranešta dokumentu Nr. C(2015) 4428) (Tekstas svarbus EEE)

4.7.2015   
            
            
               LT
            
            
               Europos Sąjungos oficialusis leidinys
            
            
               L 175/124
            
         KOMISIJOS ĮGYVENDINIMO SPRENDIMAS (ES) 2015/1085
   2015 m. liepos 2 d.
   dėl priemonės, kurios ėmėsi Švedija vadovaudamasi Europos Parlamento ir Tarybos direktyva 2006/42/EB, siekdama uždrausti pateikti rinkai bendrovės „Hammars Verkstad AB“ gaminamas malkų skaldymo mašinas „Hammars vedklipp 5,5 hk“ ir „Hammars vedklipp 7,5 hk“
   
      
         (pranešta dokumentu Nr. C(2015) 4428)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gegužės 17 d. Europos Parlamento ir Tarybos direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 11 straipsnio 3 dalį,
   kadangi:
   
               (1)
            
            
               Švedija pranešė Komisijai apie priemonę, skirtą uždrausti pateikti rinkai bendrovės „Hammars Verkstad AB“ (Lustebo 40, SE-790 20 Grycksbo, Švedija) gaminamas malkų skaldymo mašinas „Hammars vedklipp 5,5 hk“ ir „Hammars vedklipp 7,5 hk“;
            
         
               (2)
            
            
               pagal Direktyvą 2006/42/EB malkų skaldymo mašinos pažymėtos CE ženklu;
            
         
               (3)
            
            
               Švedija pagrindė, kad ji ėmė taikyti priemonę dėl to, kad malkų skaldymo mašinos neatitiko Direktyvos 2006/42/EB I priedo 1.1.2 punkte (Saugos integravimo principai) ir 1.3.7 punkte (Judančios dalys) nustatytų esminių sveikatos ir saugos reikalavimų, nes mašinose nėra apsaugų arba apsauginių įtaisų, apsaugančių nuo judančių dalių keliamos rizikos;
            
         
               (4)
            
            
               Komisija pasiūlė bendrovei „Hammars Verkstad AB“ pateikti pastabas dėl priemonės, kurios ėmėsi Švedija;
            
         
               (5)
            
            
               bendrovė „Hammars Verkstad AB“ atsakė Komisijai, kad rąstų pjovimo staklės, kurios kaip sistema apima ir pjūklą, ir specialųjį rąstų skaldytuvą, naudotojui kelia gerokai mažesnę riziką susižeisti. Komisija paprašė gamintojo pateikti patvirtinamuosius dokumentus, kad atliekant atitikties vertinimą būtų pagrįstas argumentas dėl rizikos klasifikavimo. Atsakymo negauta;
            
         
               (6)
            
            
               Švedijos pateikti įrodymai rodo, kad bendrovės „Hammars Verkstad AB“ (Lustebo 40, SE-790 20 Grycksbo, Švedija) gaminamos malkų skaldymo mašinos „Hammars vedklipp 5,5 hk“ ir „Hammars vedklipp 7,5 hk“ neatitinka Direktyvoje 2006/42/EB nustatytų esminių sveikatos ir saugos reikalavimų ir dėl šios neatitikties naudotojams kyla didelė rizika. Todėl tikslinga priemonę, kurios ėmėsi Švedija, laikyti pagrįsta,
            
         PRIĖMĖ ŠĮ SPRENDIMĄ
   1 straipsnis
   Priemonė, kurios ėmėsi Švedija, siekdama uždrausti pateikti rinkai bendrovės „Hammars Verkstad AB“ (Lustebo 40, SE-790 20 Grycksbo, Švedija) gaminamas malkų skaldymo mašinas „Hammars vedklipp 5,5 hk“ ir „Hammars vedklipp 7,5 hk“, yra pagrįsta.
   2 straipsnis
   Šis sprendimas skirtas valstybėms narėms.
   
      Priimta Briuselyje 2015 m. liepos 2 d.
      
         
            Komisijos vardu
         
         Elżbieta BIEŃKOWSKA
         
            Komisijos narė
         
      
   
   
      (1)  OL L 157, 2006 6 9, p. 24.